กนง.เมินปรับดอกเบี้ยมั่นใจไทยยังไม่เจอเงินฝืด
&#8220;วิรไท&#8221; ย้ำไทยไม่ต้องปรับนโยบายดอกเบี้ย ชี้เงินเฟ้อติดลบจากน้ำมัน ไม่ใช่ภาวะเงินฝืด
5 ก.พ. 2558

“วิรไท” ย้ำไทยไม่ต้องปรับนโยบายดอกเบี้ย ชี้เงินเฟ้อติดลบจากน้ำมัน ไม่ใช่ภาวะเงินฝืด
นายวิรไท สันติประภพ หนึ่งในคณะกรรมการนโยบายการเงิน (กนง.) เปิดเผยว่า ปัญหาอัตราเงินเฟ้อต่ำ และเศรษฐกิจชะลอตัว ส่งผลให้หลายประเทศจำเป็นต้องลดอัตราดอกเบี้ยนโยบายลง สำหรับไทย ที่ประชุม กนง.ได้หยิบยกสถานการณ์ดังกล่าวมาหารือ และเห็นตรงกันว่า ต้องติดตามทิศทางดอกเบี้ยในตลาดโลกอย่างใกล้ชิด
อย่างไรก็ตาม มติ กนง. เห็นว่า ดอกเบี้ยนโยบายที่ระดับ 2% ไม่เป็นอุปสรรคต่อการฟื้นตัวของเศรษฐกิจไทย ขณะที่อัตราเงินเฟ้อที่ติดลบต่อเนื่องในเดือน ธ.ค. 2557 และ ม.ค. 2558 มาจากปัจจัยอุปทาน คือราคาน้ำมันที่ลดลง ซึ่งไม่ใช่ภาวะเงินฝืด
“นโยบายการเงินจะมีบทบาทสัมพันธ์กับปัจจัยด้านอุปสงค์ คือหากคนชะลอการใช้จ่ายจนเงินเฟ้อลดลง เข้าสู่ภาวะเงินฝืด นโยบายการเงินก็จะดูแลให้เกิดสมดุล” นายวิรไท กล่าว
ทั้งนี้ ราคาน้ำมันที่ลดลงมากสนับสนุนการฟื้นตัวของเศรษฐกิจไทย แต่ก็มีผลต่ออัตราแลกเปลี่ยน เพราะการนำเข้าน้ำมันที่ลดลงทำให้ไตรมาส 4 ที่ผ่านมาไทยเกินดุลบัญชีสะพัดถึง 9,000 ล้านเหรียญสหรัฐ สูงสุดในรอบ 8 ปี ทำให้ค่าเงินบาทไม่อ่อนเหมือนหลายประเทศ
ด้านธนาคารแห่งประเทศไทย (ธปท.) รายงานการประเมินภาวะเศรษฐกิจไทยปี 2558 ของกองทุนการเงินระหว่างประเทศ (ไอเอ็มเอฟ) ที่คาดว่าปีนี้เศรษฐกิจไทยจะขยายตัว 3.5% แต่มองไปข้างหน้าเศรษฐกิจไทยอาจขยายตัวต่ำกว่าคาด จากปัจจัยเสี่ยงภายในประเทศ ได้แก่ ความล่าช้าของนโยบายภาครัฐ ความต้องการใช้จ่ายภาคเอกชนอ่อนแอกว่าคาด รวมถึงความกังวลในความไม่แน่นอนทางการเมือง และยังมีปัจจัยความเสี่ยงจากภายนอกประเทศ จากความผันผวนของตลาดการเงินโลก การชะลอลงของเศรษฐกิจประเทศพัฒนาแล้วและตลาดเกิดใหม่ด้วย